text: Hvor er der mest på spil?
  21 november 2017 kl. 13.37
  Der er meget på spil ved dagens valg. Særligt spændende bliver det i Esbjerg, Sønderborg og Vejle kommuner, og så ikke mindst hvem vælgerne mener skal være den nye regionrådsformand.
  Når stemmerne bliver gjort op i aften, så er der særligt tre kommuner rampelyset vil være rettet mod.
  I Esbjerg skal de efter 24 år som blå by med venstre-borgmesteren Johnny Søtrup i spidsen, vælge hans afløser.
  Ifølge TV SYDs politiske kommentator Poul Erik Thomsen, så er det spændende om Esbjerg forbliver en venstre-kommune, og Søtrups afløser Jesper Frost Rasmussen dermed kan sætte sig i borgmesterstolen. Eller vil det lykkes Socialdemokratiets spidskandidat John Snedker at sætte sig i stolen?
  - For John Snedker er det nu eller aldrig. Han har ind til nu ikke kunnet slå Johnny Søtrup, men nu skal han altså vise, han kan få flere stemmer end sin modstander Jesper Frost Rasmussen (V), siger Poul Erik Thomsen.
  Vil Vejle beholde Sigtenbjerggaards afløser?
  I Vejle overlod Arne Sigtenbjerggaard (V) i marts måned helt bevidst borgmesterkæden til Jens Ejner Christensen, (V). Han har nu haft de seneste måneder til at lade vælgerne lære ham at kende.
  Trekantsdrama i Sønderborg
  Der er lagt op til et trekantsdrama om borgmesterposten i Sønderborg. Her skal den siddende borgmester Erik Lauritzen (Soc.dem.) forsvare sig sin position mod både Peter Hansen (V) og Slesvigsk Partis Stephan Kleinschmidt.
  Her kan Kleinschmidt godt blive jokeren, efter bestyrelsesformanden for Danfoss, Jørgen Mads Clausen har peget på ham som kommende borgmester.
  - Peter Hansen (V) har før været udfordreren, og det er nu han skal slå Erik Lauritzen, ellers så tror jeg ikke, han får en chance mere, siger Poul Erik Thomsen.
  Regionshuset på gloende pæle
  Kampen om formandsposten i regionsrådet bliver hård for den siddende Stephanie Lose (V). Hun har rigtigt meget på spil efter hun overtog posten, da siddende regionrådsformand Carl Holst (V) blev udpeget som forsvarsminister, og forlod regionsrådet.
  - Stephanie Lose (V) skal for første gang stå til regnskab overfor vælgerne. Tilbage i 2013 fik hun godt 6000 personlige stemmer, nu er hun nød til at hente nogle af Carls Holsts (V) godt 94.000 personlige stemmer for at kunne blive siddende på formandsposten.  
  Hendes modkandidater er Poul Erik Svendsen (Soc.dem.) og Villy Søvndal (SF).
  - Poul Erik Svendsen har haft to chancer, men hver gang tabt til Carl Holst. Hvis han ikke bliver regionrådsformand denne gang, så tror jeg ikke han får en chance mere, siger Poul Erik Thomsen, og fortsætter:
  - Det er meget spændende om Villy Søvndal (SF) kan gøre sig gældende - om vælgerne ser en taber eller en vinder i partiets tidligere formand og udenrigsminister. Jeg er sikker på, han kun får denne ene chance.
  